**Tanfelügyeleti értékelés – általános iskolai feladat**

**2024. május 3.**

**1. Pedagógiai folyamatok**

1.1. Hogyan valósul meg a stratégiai és operatív tervezés?

1.1.1. Az intézmény vezetése irányítja az intézmény stratégiai és operatív dokumentumainak koherens kialakítását.

Az iskola igazgatója irányítja stratégiai és operatív dokumentumok elkészítését. A pedagógiai programban megfogalmazott cél: megalapozott, használható tudást adni, nyitott, sokoldalú, kiegyensúlyozott, a társadalmi együttélés normáit betartó, önálló személyiségeket nevelni. Ennek eléréséhez a lehető legtöbb tapasztalatot, élményt nyújtani a tanulóknak. Többféle élményt nyújtó program jelenik meg a munkatervekben: kirándulások; témanapok, témahetek; diákpartik. (vezetői interjú; pedagógiai program; munkatervek)

teljesül

1.1.2. Az intézmény stratégiai és operatív dokumentumai az intézmény működését befolyásoló mérési (az Eredmények értékelési területnél felsorolt adatok), demográfiai, munkaerő-piaci és más külső mutatók (például szociokulturális felmérések adatai) azonosítása, gyűjtése, feldolgozása és értelmezése alapján készülnek. Ezek segítik az intézmény jelenlegi és jövőbeni helyzetének megítélését.

Az intézmény működését befolyásoló mutatókat (létszám, tanulmányi eredmények, kompetenciamérés, továbbtanulási mutatók, lemorzsolódási adatok, SNI, BTM, HH, HHH, rendszeres gyermekvédelmi kedvezményben részesülők) az intézmény beépíti, felhasználja a stratégiai dokumentumok elkészítése során. (PP, SZMSZ, Munkatervek)

teljesül

1.1.3. A tervek elkészítése a nevelőtestület bevonásával történik, az intézmény munkatársainak felkészítése a feladatra időben megtörténik.

A nevelőtestület véleményét a tervezésben, fejlesztésekben, döntések előkészítésében a vezetés figyelembe veszi. A feladatok elvégzéséhez a nevelőtestület felkészítése időben megtörténik. (Munkatervek, SZMSZ, vezetői és pedagógusi interjú)

teljesül

1.1.4. Biztosított a fenntartóval való jogszabály szerinti együttműködés.

A fenntartóval - Pécsi Tankerületi Központ - való jogszabály szerinti együttműködés biztosított, erre az alapdokumentumokban több utalás is történik: pedagógiai program, szervezeti és működési szabályzat.

teljesül

1.1.5. Az intézményi önértékelési ciklust lezáró intézkedési terv és a stratégiai és operatív tervezés dokumentumainak összehangolása megtörténik.

Az iskola ezt megelőzően 2018-ban kapott intézményi tanfelügyeletet, amihez elkészítette az intézményi önértékelését, s erre alapozva az öt évre szóló intézkedési tervet. Az abban foglaltakat figyelembe vették a terveik készítésénél. (vizsgált dokumentumok, interjúk)

teljesül

1.1.6. Az éves munkaterv összhangban van a stratégiai dokumentumokkal és a munkaközösségek terveivel.

Az intézmény éves munkatervében meghatározott feladatok a stratégiai dokumentumokat figyelembe véve kerülnek meghatározásra, ami tartalmazza a kiemelt fejlesztési célokat és feladatokat, illetve a megvalósítások felelőseit. A munkaközösségek tervei korrelálnak az éves munkatervvel és a stratégiai dokumentumokkal. (Munkatervek, PP, helyszíni dokumentumelemzés)

teljesül

1.1.7. A környezeti nevelés, fenntartható fejlődés pedagógiai programban megfogalmazott céljai megjelennek az intézmény éves tervezésében is.

A Pedagógiai Program alapján a fenntarthatóság, környezettudatosság területén az általános iskolai nevelés-oktatás tudatosítja a tanulókban az egyén és a környezet egymásra hatásának jelentőségét, a környezet kímélésének fontosságát. A célok feladatokra lebontása megjelenik az éves Munkatervekben. Az eseménynaptár/programterv tartalmazza mindezeket pl.: Papírgyűjtés; Kirándulás a Magyar Diáksport Napján; Állatok világnapja; Aratási és hálaadó ünnep alkalmából terménykiállítás; Medve-nap. (PP, Munkatervek, vezetői interjú, helyszíni dokumentumelemzés)

teljesül

1.2. Milyen az intézményi stratégiai terv és az oktatáspolitikai köznevelési célok viszonya; az operatív tervezés és az intézményi stratégiai célok viszonya?

1.2.1. Az intézmény stratégiai dokumentumai az adott időszak oktatáspolitikai céljaival összhangban készülnek.

Az intézmény stratégiai dokumentumai az adott időszak oktatáspolitikai céljaival összhangban készülnek. Az intézmény által megfogalmazott célok szorosan kapcsolódnak a Kormány és az oktatásért felelős miniszter által kiadott tantervi szabályozó dokumentumban megfogalmazott -, és a jogszabályi elvárásokhoz (PP. 1.1 fejezet). Az intézmény a stratégiai céljait a tantervi szabályozó dokumentumok és más jogszabályok elvárásaihoz (integrált oktatás; kompetenciaalapú oktató-nevelő munka, mindennapos testnevelés, határon túli magyarság megismerése – Határtalanul program, Lázár Ervin program, esélyegyenlőséget szolgáló intézkedések, stb.) igazította, melyek terveiben is determináltak. (Pedagógiai Program, SZMSZ, Házirend, Munkatervek)

teljesül

1.2.2. Az operatív tervezés a stratégiai célok hatékony megvalósulását szolgálja, és a dokumentumokban nyomon követhető.

Az operatív tervezés a stratégiai célok hatékony megvalósulását szolgálja, és ez a munkatervekben és a beszámolókban nyomon követhető. (vizsgált dokumentumok, különösen: PP, munkatervek, beszámolók; interjúk)

teljesül

1.3. Hogyan történik a tervek megvalósítása?

1.3.1. A stratégiai tervek megvalósítása tanévekre bontott, amelyben megjelennek a stratégiai célok aktuális elemei. (Pedagógiai program, a vezetői pályázat, a továbbképzési terv és az ötéves intézkedési terv stb. aktuális céljai, feladatai.)

Az intézmény pedagógiai programja, a vezetői pályázat, a továbbképzési terv és az ötéves intézkedési terv összhangban van a stratégiai célokkal. A folyamat áttekinthetően dokumentált. (vizsgált dokumentumok)

teljesül

1.3.2. Az intézmény éves terveinek (éves munkaterv, éves intézkedési tervek, munkaközösségi tervek, a pedagógiai munka, tervezési dokumentumai stb.) gyakorlati megvalósítása a pedagógusok, a munkaközösségek és a diákönkormányzat bevonásával történik.

Az intézmény éves terveinek gyakorlati megvalósítása a pedagógusok, a munkaközösségek bevonásával történik. A diákönkormányzat bevonása is megtörténik, jelenleg éppen a szerepüket igyekeznek növelni. (vizsgált dokumentumok, interjúk)

inkább teljesül

1.3.3. Az intézmény nevelési-oktatási céljai határozzák meg a módszerek, eljárások kiválasztását, alkalmazását.

A Pedagógiai Program a megfogalmazott stratégiai cél és alapelv mellett tartalmazza a hozzájuk rendelt feladatokat. (PP 1.1. fejezet). Az iskolában sokféle pedagógiai módszert alkalmaznak a kitűzött nevelési feladatok megvalósítása céljából (frontális tanórák; kooperatív módszer; témanapok, témahetek –nemzeti összetartozás, Kis György-napi témanap; kirándulások; sportnapok; stb.). A PP-vel összhangban készülnek a munkatervek.. (Pedagógiai Program; éves munkaterv, vezetői interjú;)

teljesül

1.3.4. Az intézményi pedagógiai folyamatok (például tanévre, tanulócsoportra tervezett egymásra épülő tevékenységek) a személyiség- és közösségfejlesztést, az elvárt tanulási eredmények elérését, a szülők, tanulók és munkatársak elégedettségét és a fenntartói elvárások teljesülését szolgálják.

Az intézményi pedagógiai dokumentumok tartalma, egymásra épülése megfelel az elvárásnak. Az iskola nagy hangsúlyt fektet a tanításon kívüli programok szervezésére, amelyek lehetőséget teremtenek a személyiségfejlesztésre és a közösségépítésre. A település kulturális életében aktív szerepet vállalnak, a fenntartó (Pécsi Tankerületi Központ), továbbá Szászvár Nagyközség Német Önkormányzata és a szülők megelégedésére, emellett a tanulás eredményességét növelve. A szülőkkel készített interjú során különösen érzékeltük, hogy a pedagógiai folyamatok az elégedettségüket szolgálják. (PP, Munkatervek, Beszámolók, interjúk)

teljesül

1.4. Milyen az intézmény működését irányító éves tervek és a beszámolók viszonya?

1.4.1. Az éves tervek és beszámolók egymásra épülnek.

Az éves tervek és beszámolók harmonizálnak, egymásra épülnek. (Munkatervek, Beszámolók)

teljesül

1.4.2. A tanév végi beszámoló megállapításai alapján történik a következő tanév tervezése.

A tanév végi beszámolóra is építve történik a következő év munkatervi feladatainak a meghatározása. A tanév feladatainak megtervezése az előző tanév végi beszámoló megállapításai alapján történik, amelyet a helyzetelemzéssel és az adatok elemzéseivel támaszt alá a vezető. (Munkatervek, Beszámolók)

teljesül

1.4.3. A beszámolók szempontjai illeszkednek az intézményi önértékeléshez.

Az iskola tanév végi szöveges beszámolója az igazgató által összeállított dokumentum. Részben illeszkedik az intézményi önértékelési rendszerhez. Az év végi beszámolók (2021/22. és 2022/23.) az intézményi önértékelés 7 területe közül részletesen reflektálnak az 1.; 2.; 3. és 6. területre.. (éves beszámolók; vezetői interjú)

inkább teljesül

1.5. Milyen a pedagógusok éves tervezésének, és tényleges megvalósulásának a viszonya?

1.5.1. A pedagógus, tervező munkája során figyelembe veszi az intézménye vonatkozásában alkalmazott tantervi, tartalmi és az intézményi belső elvárásokat, valamint az általa nevelt, oktatott egyének és csoportok fejlesztési céljait.

A pedagógus tervező munkája során figyelembe veszi az intézménye vonatkozásában alkalmazott tantervi, tartalmi és az intézményi belső elvárásokat, valamint az általa nevelt, oktatott egyének és csoportok fejlesztési céljait, úgymint pl. az F70-es és más kódú SNI-s tanulók igényeit, a helytörténeti vonatkozások adta lehetőségeket és tehetséggondozáshoz tartozó nyelvvizsgára való felkészítést is. (vizsgált dokumentumok, interjúk)

teljesül

1.5.2. A pedagógiai munka megfelel az éves tervezésben foglaltaknak, az esetleges eltérések indokoltak.

Az éves pedagógiai munka a beszámolók alapján a tervezési dokumentumokban foglaltak szerint zajlik az intézményben. Eltérés esetén a vezető a beszámolóban indokolja az eltérés okát. (pl. COVID-19 veszélyhelyzet, digitális munkarend miatt elmaradt programok, versenyek) (Beszámolók, Helyi tanterv, tanmenetek, e-naplók)

teljesül

1.5.3. A teljes pedagógiai folyamat követhető a tanmenetekben, a naplókban, valamint a tanulói produktumokban.

Az elvárás teljesül, a teljes pedagógiai folyamat követhető a tanmenetekben, a naplókban, valamint a tanulói produktumokban. A tanfelügyeleti eljárás során a helyszínen betekintettünk az alábbi dokumentumokba is: e-naplók, tanmenetek, tanulói füzetek, produktumok. (vizsgált, felsorolt dokumentumok, intézményi bejárás)

teljesül

1.6. Hogyan működik az ellenőrzés az intézményben?

1.6.1. Az intézményi stratégiai alapdokumentumok alapján az intézményben belső ellenőrzést végeznek.

Az SZMSZ 4.5 A pedagógiai munka ellenőrzése c. alfejezetében a pedagógiai munka belső ellenőrzésének rendje kidolgozott. Az éves tervezés részletes ellenőrzési tervet tartalmaz, az ellenőrzés területeivel és a megvalósításért felelős személyekkel. (SZMSZ, Munkatervek)

teljesül

1.6.2. A pedagógusok digitális kompetenciáinak és digitális pedagógiai kompetenciáinak értékelése az intézményi elvárásrendszerben hangsúlyosan megjelenik.

A pedagógusok digitális kompetenciáinak és digitális pedagógiai kompetenciáinak a folyamatos fejlesztése prioritást élvez. Folyamatos önképzésre törekszenek, ugyanakkor igénybe veszik a szervezett lehetőségeket is. Az értékelése az intézményi elvárásrendszerben egyre hangsúlyosabban megjelenik. (interjúk)

teljesül

1.6.3. Az ellenőrzési tervben szerepel, hogy ki, mit, milyen céllal, milyen gyakorisággal, milyen eszközökkel ellenőriz.

Az intézmény Szervezeti és Működési Szabályzatának 4.5 A pedagógiai munka ellenőrzése c. alfejezetében a pedagógiai munka belső ellenőrzésének rendje kidolgozott. /SZMSZ 8-9. oldal/ - szövegesen, leíró jelleggel egyértelműen szabályozza az ellenőrzés rendjét. (SZMSZ 8-9. oldal) Az iskolai éves munkaterve tartalmazza az ellenőrzési tervet, amely kellőképpen részletezett. (SZMSZ, Munkatervek)

teljesül

1.6.4. Az intézmény azonosítja az egyes feladatok eredményességének és hatékonyságának méréséhez, értékeléséhez szükséges mutatókat.

A beszámolókban, a mérési eredmények elemzésével foglalkozó dokumentumokban részletesen feldolgozottak az intézményben elért eredmények. A visszacsatolás folyamatos. (Beszámolók, Mérési eredmények, vezetői interjú)

teljesül

1.6.5. A tanulási eredményeket az intézmény folyamatosan követi, elemzi, szükség esetén korrekciót hajt végre.

Elemzik a tanulási eredményeket, amennyiben szükséges, korrekciót hajtanak végre a pedagógusok az adott területeken: módosítanak a tanítási-tanulási folyamat módszerein, munkaformáin, feladatbankok keresése, újabb gyakorlási technikák keresése, egyéni haladási ütem korrigálása stb. (Beszámolók, Mérési eredmények vizsgálata; tanmenetek; vezetői és pedagógusi interjúk)

teljesül

1.6.6. Az ellenőrzések eredményeit felhasználják az intézményi önértékelésben.

A pedagógusok önértékelése folyamatos volt, az óralátogatások és dokumentum ellenőrzések tapasztalatai is beépítésre kerültek. (Munkatervek)

teljesül

1.7. Hogyan történik az intézményben az értékelés?

1.7.1. Az értékelés tények és adatok alapján, tervezetten és objektíven történik, alapját az intézményi önértékelés jelenti.

Az értékelés az intézmény helyi gyakorlata alapján, valamint az önértékelési rendszeren belül folyik. Az éves ellenőrzési terv alapján, a tanítási órák látogatására, az adminisztrációs tevékenység pontos ellátására fókuszál. (SZMSZ 4.5 fejezet, 8. o., intézményi önértékelés, Munkatervek, vezetői interjú)

teljesül

1.7.2. Az intézményi önértékelés megvalósítását az intézmény vezetése irányítja, az önértékelési folyamatban a nevelőtestület valamennyi tagja részt vesz.

Az intézmény vezetése irányítja az önértékelési folyamatot. A tanfelügyelethez megnyílt felületen látható volt a megelőző időszak eljárásainak sora, amiből kiderült: a nevelőtestület nagyobb része már részt vett az önértékelésben. (vizsgált dokumentumok, interjúk)

teljesül

1.8. Milyen a pedagógiai programban meghatározott tanulói értékelés működése a gyakorlatban?

1.8.1. Az intézményben folyó nevelési-oktatási munka alapjaként a tanulók adottságainak, képességeinek megismerésére vonatkozó mérési rendszer működik.

A Pedagógiai Program részletesen szabályozza a tanulók tanulmányi munkájának mérési-értékelési módjait. Az alsó tagozaton jógyakorlatként 2015-től Komplex mérés-értékelési rendszer működik. (PP, vezetői és pedagógusi interjú)

teljesül

1.8.2. A pedagógusok a pedagógiai programhoz illeszkedő, a tanulási eredmények értékelésére alkalmas ellenőrzési, értékelési eszközöket választanak vagy készítenek, amelyhez felhasználják a digitális technológia nyújtotta lehetőségeket is.

A Pedagógiai program Helyi tanterv része szabályozza a tanulók tanulmányi munkájának, magatartásának és szorgalmának ellenőrzési, értékelési eszközeit, a témazárók minősítéséhez alkalmazott %-ok intervallumát. A digitális technológia nyújtotta lehetőségeket is felhasználják, pl. Classroom, Redmenta. (vizsgált dokumentumok, interjúk)

teljesül

1.8.3. A tanulók értékelése az intézmény alapdokumentumaiban megfogalmazott/elfogadott, közös alapelvek és követelmények (értékelési rendszer) alapján történik.

A Pedagógiai program Helyi tanterv része szabályozza a tanulók tanulmányi munkájának, magatartásának és szorgalmának ellenőrzési, értékelési eszközeit, a témazárók minősítéséhez alkalmazott %-ok intervallumát. A megfogalmazott, közös alapelvek és követelmények mindenki számára ismertek, és mindenki által alkalmazottak. (vizsgált dokumentumok, interjúk)

teljesül

1.8.4. A pedagógusok az alkalmazott pedagógiai ellenőrzési és értékelési rendszert és módszereket, azok szempontjait az általuk megkezdett nevelési-oktatási folyamat elején megismertetik a tanulókkal és a szülőkkel.

Igen, megismertetik. Az iskolai dokumentumokból a szülők és a tanulók megismerhetik az ellenőrzési és értékelési rendszert, annak módszereit és szempontjait. Ezek a dokumentumok az iskola honlapján is olvashatók, továbbá a szülők a szülői interjú során hangsúlyozták, hogy rendszeresek a szülői tájékoztatások, amelyeket fogadóórák, szülői értekezletek, személyes, telefonos és papír alapú, írásbeli formákban kapnak a tanulói előmenetelről, az elért eredményekről. (Pedagógiai program, Munkatervek, Beszámolók, szülői interjú)

teljesül

1.8.5. Az intézményben a tanulói teljesítményeket folyamatosan követik, a tanulói teljesítményeket dokumentálják, elemzik, és az egyes évek értékelési eredményeit összekapcsolják, szükség esetén fejlesztési tervet készítenek.

A tanulói teljesítmények dokumentálása a KRÉTA naplóban történik. A kompetenciamérés eredményeit értekezleten elemzik, külön dokumentum készül minden mérés értékeléséről, a gyenge eredmények miatt intézkedési tervet is kellett készíteniük. A digitális mérés eredményeinek elemzése minden tanévben megtörténik. (vezetői interjú, KRÉTA napló, év végi beszámolók)

teljesül

1.8.6. A tanuló eredményeiről fejlesztő céllal folyamatosan visszacsatolnak a tanulónak és szüleinek/gondviselőjének.

Az intézmény rendszeres és folyamatos tájékoztatást nyújt a tanuló fejlődéséről, előmeneteléről, magatartásáról, szorgalmáról. A szülők, gyermekük fejlődéséről, egyéni haladásáról szóban, illetve a KRÉTA-rendszeren keresztül írásban értesülnek. (Beszámolók, Pedagógiai program, szülői interjú)

teljesül

1.9. Mi történik az ellenőrzés, mérés, értékelés eredményével? (Elégedettségmérés, intézményi önértékelés, tanulói kompetenciamérés, egyéb mérések.)

1.9.1. Az intézmény stratégiai és operatív dokumentumainak elkészítése, módosítása során megtörténik az ellenőrzések során feltárt információk felhasználása.

A mérések által érintett terület nagyságától függően történik az ellenőrzések során feltárt információk felhasználása. Pl. a kompetenciamérés eredménye és elemzése szélesebb körben hasznosul, mint egy adott tantárgyi mérés. (vizsgált dokumentumok, interjúk)

teljesül

1.9.2. Évente megtörténik az önértékelés keretében a mérési eredmények elemzése, a tanulságok levonása, fejlesztések meghatározása, és az intézmény a mérési-értékelési eredmények függvényében korrekciót végez szükség esetén.

Az országos mérési eredmények tapasztalatait, valamint az iskola belső mérésének / vizsgájának eredményeit, az abból levonható következtetéseket és fejlesztési feladatokat minden évben nevelőtestületi értekezleten értékelik ki. Ezeket jegyzőkönyvben dokumentálják. Szükség szerint intézkedési tervet készítenek. A tanév végi értékeléskor is kitérnek a mérési és vizsgaeredményekre. Az intézmény kiemelt célja a jó tanulmányi eredmények, a kompetenciamérések eredményeinek, javítása, a használható, gyakorlatias tudás átadása. (interjú a vezetővel, a pedagógusokkal, beszámolók; országos mérések adatai, elemzések)

teljesül

1.9.3. Az intézmény a nevelési és tanulási eredményességről szóló információk alapján felülvizsgálja a stratégiai és operatív terveit, különös tekintettel a kiemelt figyelmet igénylő tanulók ellátására.

A pedagógiai program részletesen foglalkozik a nevelési és tanulási eredményességgel, benne a kiemelt figyelmet igénylő tanulókkal. A beszámolók is részletesen kitérnek a helyzetükre. Az intézményben pedagógiai asszisztens is segíti egyes tanórákon az SNI-s vagy BTMN-es tanulók továbbhaladását. (vizsgált dokumentumok, interjúk, bejárás)

teljesül

1.9.4. A problémák megoldására alkalmas módszerek, jó gyakorlatok gyűjtése, segítő belső (ötletek, egyéni erősségek) és külső erőforrások (például pályázati lehetőségek) és szakmai támogatások feltérképezése és bevonása természetes gyakorlata az intézménynek.

Az intézményen belüli és kívüli együttműködések különböző formái segítik az intézmény eredményes működését, továbbá biztosítják különböző újító szakmai programok, projektek megvalósítását. Az intézmény él a pályázati lehetőségekkel (Lázár Ervin Program (LEP); Határtalanul Program; EFOP 3.3.2.4; Útravaló Ösztöndíjprogram; stb.). Jó gyakorlatai: IPR; Projektoktatás; András naptól Újévig (alsó tagozat); Komplex mérés-értékelési rendszer az általános iskolában (alsó tagozat); A Werkstatt (műhelymunka) mint tanulási forma (bármelyik évfolyam), Egyéni fejlesztés - Kiemelt figyelmet igénylő gyermekek, tanulók támogatása. (PP, Beszámolók, Iskolai honlap, vezetői interjú)

teljesül

**1. Pedagógiai folyamatok**

A tevékenységek értékelése:

A stratégiai és operatív tervezés koherenciájának megvalósulása.

kiemelkedő

Az intézményi stratégiai dokumentumok és a köznevelési célok összhangjának megvalósulása.

megfelelő

A stratégiai tervek megvalósulásának elősegítése a tanévekre bontott éves tervek alkalmazásával.

megfelelő

Az éves tervek és a beszámolók összhangjának megvalósulása.

megfelelő

A pedagógiai folyamatok követhetők a pedagógusok és az intézmény dokumentumaiban.

kiemelkedő

Az intézményi célok elérését támogató ellenőrzési rendszer működtetése.

kiemelkedő

Az intézményi önértékelés jogszabálynak megfelelő működtetése.

megfelelő

A pedagógiai program alapelveivel és követelményeivel összhangban álló mérési, ellenőrzési és értékelési rendszer működtetése.

kiemelkedő

Az ellenőrzés és a mérés, értékelés eredményeinek rendszeres visszacsatolása.

kiemelkedő

Fejleszthető tevékenységek:

Az intézményi dokumentumok gyakoribb felülvizsgálata, hitelesítésének, legitimációinak aktualizálása.

Kiemelkedő tevékenységek:

Az intézményi célok elérését támogató ellenőrzési rendszer és a tanulók adottságainak, képességeinek megismerésére vonatkozó mérési rendszer működtetése. A tanulók eredményeiről fejlesztő céllal történő folyamatos visszacsatolás. Jó gyakorlatok gyűjtése és külső erőforrások, szakmai támogatások bevonása.

**2. Személyiség- és közösségfejlesztés**

2.1. Hogyan valósulnak meg a pedagógiai programban rögzített személyiségfejlesztési feladatok?

2.1.1. A beszámolókban és az intézményi önértékelésben követhetők az eredmények (különös tekintettel az osztályfőnökök tevékenységére, a diákönkormányzati munkára, az egyéni fejlesztésre).

A Pedagógiai program tartalmazza a személyiségfejlesztéssel kapcsolatos pedagógiai feladatokat, melyek megvalósítása alapja a beszámolókban írt tanulmányi munka alakulásának, a neveltségi helyzetnek, a felzárkóztatás és a tehetséggondozás eredményességének, a versenyek, a szabadidős programok sokaságának és hasznosságának. A beszámolókban részletesen olvasható a tevékenységek eredménye. A diákönkormányzati tevékenységet segítő pedagógus személyében változás történt, aminek következtében változást várnak a diákönkormányzat tevékenységében is. (beszámolók, interjúk, bejárás)

teljesül

2.1.2. Támogató szervezeti és tanulási kultúra jellemzi az iskolát.

Az iskola kiemelt célja a szilárd alapkészségek kialakítása, a nyugodt tanulási környezet biztosítása. A tanulási kultúra az értékek mentén kerül meghatározásra a PP-ban, nyomon követhető elvárásokkal a tanulási nehézségekkel küzdő SNI és BTMN-es tanulók tekintetében. Mindezt az éves munkatervek alátámasztják. Az iskolában kiemelt figyelmet fordítanak a BTMN-es, SNI-s, valamint a hátrányos és halmozottan hátrányos helyzetű tanulók fejlesztésére és felzárkóztatására. (Pp, pedagógus interjú 5., 8. 9. kérdés; kompetenciamérési eredmények elemzései)

teljesül

2.1.3. A tanulók személyes és szociális képességeik felmérésére alkalmas módszereket, eszközöket, technikákat alkalmaznak a pedagógusok az intézményben.

Az elvárás teljesülése a munkatervekben és beszámolókban is nyomon követhető (Pl.: DIFER, NETFIT, Idegen nyelvi mérések; Komplex mérési-értékelési rendszer az általános iskolában; szülőkkel való beszélgetések; Családsegítő és Gyermekjóléti Szolgálattal, Pedagógiai Szakszolgálattal való együttműködés). (Munkatervek, Beszámolók, vezetői és pedagógusi interjú)

teljesül

2.2. Hogyan fejlesztik az egyes tanulók személyes és szociális képességeit (különös tekintettel a kiemelt figyelmet igénylő tanulókra)?

2.2.1. A pedagógusok módszertani kultúrája kiterjed a tanulók személyes és szociális képességeinek fejlesztésére, és ez irányú módszertani tudásukat megosztják egymással.

A pedagógusok módszertani kultúrájuk fejlesztése érdekében szaktárgyi módszertani, tanulásmódszertani, valamint tapasztalati tanuláson alapuló erőszakmegelőző és konfliktuskezelő program elsajátítására irányuló képzésekre jelentkeztek. A tanulók szociális képességeinek fejlesztése érdekében kirándulásokat, közös tevékenységeket szervez az intézmény (pl. farsangi bál, osztálykirándulások, nyári tábor… stb.). Tehetséggondozást segítő szakköröket, felzárkóztató, fejlesztő, logopédiai stb. foglalkozásokat biztosítanak a tanulók számára. (Továbbképzési program és beiskolázási terv, Munkatervek, Beszámolók)

teljesül

2.2.2. A fejlesztés eredményét folyamatosan nyomon követik, s ha szükséges, fejlesztési korrekciókat hajtanak végre.

A tanulók a PP-ban meghatározott mérési rendszer alapján adnak számot tudásukról, a központi mérések mellett saját méréseket alkalmaznak. Tanév közben, és tanév végén folyamatosan nyomon követik a tanulók mérési eredményeit. Ezeket beépítik még az adott tanév munkájába, illetve a következő tanév tervezéséhez fontos alapot képeznek. Az eredményeket éves beszámolóikban elemzik, és szükség esetén korrigálnak. (PP, Beszámolók, pedagógusi és vezetői interjú)

teljesül

2.2.3. A fejlesztés megvalósulása nyomon követhető az intézmény dokumentumaiban, a mindennapi gyakorlatban (tanórai és tanórán kívüli tevékenységek), DÖK programokban.

A fejlesztés megvalósulása nyomon követhető az intézmény dokumentumaiban, és a mindennapi gyakorlatban. Szakköri foglalkozások, középiskolai felkészítők matematika és magyar tantárgyakból, házi versenyek és bajnokságok a színterek.(munkatervek, beszámolók, interjúk)

teljesül

2.3. Hogyan történik a tanulók szociális hátrányainak enyhítése?

2.3.1. A kiemelt figyelmet igénylő tanulók mindegyikénél rendelkeznek a pedagógusok megfelelő információkkal, és alkalmazzák azokat a nevelő, fejlesztő és oktató munkájukban.

A kiemelt figyelmet igénylő tanulókkal kapcsolatos pedagógiai tevékenység jól működik: egyrészt biztosítják a tehetség, képesség kibontakoztatását segítő tevékenységeket (szakkörök, versenyekre való felkészítés, középiskolai előkészítők, Útravaló program stb.), másrészt megkülönböztetett figyelmet kapnak az SNI-s, BTM-es tanulók, a szociális hátránnyal küzdő diákok (Útravaló program, IPR, tanórai differenciálás stb.). (PP, Munkatervek, Beszámolók, intézményi önértékelés, interjúk)

teljesül

2.3.2. Az intézmény vezetése és érintett pedagógusa információkkal rendelkezik minden tanuló szociális helyzetéről.

A nevelők közül sok a helyi, ezért jól ismerik a tanulók szülői hátteret. Folyamatosan tartják a pedagógusok a kapcsolatot a gyermekjóléti szolgálattal és a védőnőkkel, a tőlük kapott információkat is figyelembe veszik munkájuk során. (igazgatói és munkaközösség-vezetői beszámolók)

teljesül

2.3.3. Az intézmény támogató rendszert működtet: Felzárkóztatást célzó egyéni foglalkozást szervez. Integrációs oktatási módszereket fejleszt, és ezt be is vezeti. Képzési, oktatási programokat, modelleket dolgoz ki vagy át, és működteti is ezeket. Célzott programokat tár fel. Kapcsolatot tart fenn valamely szakmai támogató hálózattal. Stb.

A felzárkóztatást kiemelt feladatként kezelik az intézményben, a lemaradó tanulók tervszerűen és rendszeresen kapnak segítséget. A tanulási kudarcnak kitett tanulók felzárkózását segítő pedagógia kiemelten jelen van a nevelés-oktatás területén (saját fejlesztő pedagógus, egyéni felzárkóztató foglalkozások zajlanak stb.). (intézményi önértékelés, vezetői interjú)

teljesül

2.4. Hogyan támogatják az önálló tanulást, hogyan tanítják a tanulást?

2.4.1. Az önálló tanulás támogatása érdekében az intézmény pedagógiai programjával összhangban történik a nevelési-oktatási módszerek, eljárások kiválasztása vagy kidolgozása, és azok bevezetésének megtervezése.

Az önálló tanulás támogatása érdekében az intézmény pedagógiai programjával összhangban történik a nevelési-oktatási módszerek, eljárások kiválasztása vagy kidolgozása, és azok bevezetésének megtervezése. Az iskola az eredményes kompetenciafejlesztés elengedhetetlen feladatának tekinti a tanulás tanítását és az önálló tanulás támogatását. Erre a tanórán belüli differenciálással, kooperatív technikák alkalmazásával, a fejlesztő foglalkozásokon, a napköziben, felzárkóztató foglalkozásokon is segítséget kaphatnak a tanulók. Az IKT eszközt bevonásával is színesítik a pedagógusok a tanórákat (éves munkatervek és beszámolók, pedagógus interjú)

teljesül

2.4.2. Az intézmény támogatja a digitális technológia alkalmazását a személyre szabott nevelés-oktatás érdekében, amely figyelembe veszi a tanulók egyéni tanulási igényeit.

A Covid alatt rákényszerültek a nevelők a digitális technika egyre többszöri alkalmazására, a Google tanteremben alkalmazott feladatok kiadására. (pedagógus interjúk) Az intézmény támogatná a digitális technológia alkalmazását, vannak is jól bevált programok, ám az intézmény IKT-eszközei elavultak, amortizálódtak. Sajnos, a tanulóknak biztosított eszközökkel nem jár együtt az intézmények IKT-eszközeinek korszerűsítése. (bejárás, interjúk)

inkább teljesül

2.4.3. Az alulteljesítő, tanulási nehézségekkel küzdő és sajátos nevelési igényű tanulók megkülönböztetett figyelmet kapnak.

Megkülönböztetett figyelemben részesülnek az SNI-s, BTM-es tanulók, fejlesztésükhöz külön, fejlesztőeszközökkel és játékokkal jól ellátott terem áll rendelkezésre. A lemaradó tanulók tervszerűen és rendszeresen kapnak segítséget, a felzárkóztatást kiemelt feladatként kezelik az intézményben. A tanulási kudarcnak kitett tanulók felzárkózását segítő pedagógia kiemelten jelen van a nevelés-oktatás területén (saját fejlesztő pedagógus, egyéni felzárkóztató foglalkozások). (PP, intézményi önértékelés, pedagógusi és vezetői interjú, bejárás)

teljesül

2.4.4. A pedagógusok az önálló tanuláshoz szakszerű útmutatást és megfelelő tanulási eszközöket biztosítanak, alkalmazva a tanulás tanítása módszertanát.

Az önálló tanulás támogatásához minden pedagógus az egyedi gyakorlatának megfelelően nyújt támogatást. Kihasználják az IKT eszközök biztosította lehetőségeket. Az ezzel kapcsolatos intézményi tapasztalatok továbbadása belső tudásmegosztás keretében (pl. továbbképzés tapasztalatainak megosztása) történik. (Pedagógusinterjú, vezetői interjú)

teljesül

2.5. Hogyan történik a tanulók egészséges és környezettudatos életmódra nevelése?

2.5.1. Az egészséges és környezettudatos életmódra nevelés elmélete és gyakorlata a pedagógiai programban előírtak szerint a munkatervben szerepel, a beszámolókból követhető.

A Pedagógiai Programban külön fejezet foglalkozik az iskola egészségnevelési és környezeti nevelési elveivel, a dokumentum 2. sz. melléklete: „Iskolánk környezeti nevelési programja.” A gyakorlati megvalósulás az éves munkatervekben és beszámolókban nyomon követhető. (PP, Munkatervek, beszámolók)

teljesül

2.5.2. A tanórán kívüli tevékenységek alkalmával a tanulók a gyakorlatban alkalmazzák a téma elemeit.

Prevenciós programként Egészségnevelési napot tartanak, gyógytestnevelés és sportfoglalkozások, úszásoktatás, mindennapos testnevelés, délutáni sportprogramok, versenyek (Rátgéber Kosárlabda Akadémia, kézilabda, futball) állnak a tanulók rendelkezésére. Az iskola folyosóján elemgyűjtő, PET-palackgyűjtő konténer van. (Pedagógiai Program, Munkatervek, Beszámolók, bejárás, szülői és vezetői interjú)

teljesül

2.5.3. Az intézményben a tanulóknak lehetőségük van arra, hogy nemcsak tanórákon, hanem egyéb nem tanórai keretek között is foglalkozhassanak a fenntartható fejlődés kérdéseivel.

Pedagógiai program 2. sz. melléklete az iskola környezeti nevelési programja. Gyűjtik: használt elem, háztartási olaj, papírhulladék. Szemétszedés. Energiával való takarékoskodás. A munkatervekben is szerepelnek az egészséges életmóddal és a környezettudatos neveléssel kapcsolatos tevékenységek, rendezvények. Pl. projektnap a Föld és a Víz világnapjáról, egészségnevelési nap, az alsós osztályoknak erdei iskola, minden évfolyamnak erdei kirándulás. (vizsgált dokumentumok, interjúk, bejárás)

teljesül

2.6. Hogyan segíti az intézmény a tanulók együttműködését?

2.6.1. A stratégiai programokban és az operatív tervekben szereplő közösségfejlesztési feladatokat megvalósítja az intézmény.

Dokumentumaikban megjelennek a közösségfejlesztésre irányuló célok és feladatok. A konkrét megvalósításra váró feladatok a munkatervekben, megvalósulásuk a beszámolókban nyomon követhető. (Munkatervek, Beszámolók)

teljesül

2.6.2. A pedagógusok rendelkeznek a közösségfejlesztés folyamatának ismeretével, és az alapján valósítják meg a rájuk bízott tanulócsoportok, közösségek fejlesztését.

Rendelkeznek a közösségfejlesztés folyamatának ismeretével, többen végeztek a témával kapcsolatos továbbképzést - pl.élménypedagógia -, sok iskolai programot és többféle szabadidős tevékenység kerül megszervezésre: pl.farsang, HATÁRTALANUL! osztálykirándulások... stb. (pedagógusi- és szülői interjú, munkatervek, igazgatói beszámolók)

teljesül

2.6.3. A beszámolókból követhetők az alapelvek és a feladatok megvalósításának eredményei, különös tekintettel az osztályfőnökök, a diákönkormányzat tevékenységére, az intézményi hagyományok ápolására, a támogató szervezeti kultúrára.

A munkatervekben a programok, hagyományok sora követhető, a beszámolókban nyomon követhetőek az alapelvek és a feladatok megvalósításának elemei. Az intézmény kiemelt feladatának tartja a közösségformálás érdekében a hagyományőrző tevékenységeket. (intézményi önértékelés jegyzőkönyve, munkatervek, beszámolók)

teljesül

2.6.4. Az intézmény gondoskodik és támogatja a pedagógusok, valamint a tanulók közötti folyamatos információcserét és együttműködést.

Az intézményen belüli információáramlás több irányú, a testület tagjai időben megkapják a munkájukhoz szükséges információkat. Azok szóban vagy írásban (e-mailben, Facebook csoportban, iskolai plakáton) folyamatosan eljutnak a munkatársakhoz. A Pedagógiai Program 1.8-as fejezetében meghatározott az intézmény kapcsolattartása. (PP: 1.8, interjúk)

teljesül

2.7. Az intézmény közösségépítő tevékenységei hogyan, milyen keretek között valósulnak meg?

2.7.1. Közösségi programokat szervez az intézmény.

Az intézmény sokféle közösségi programmal (Egészségnevelési nap,Trachttag, Karácsonyi műsor, Alsós projektek- András naptól-újévig, Tanulmányi kirándulás, Kiss György nap, DÖK nap, Ballagás.) erősíti a tanulók, pedagógusok, szülők közti kapcsolatokat. (interjúk, munkatervek)

teljesül

2.7.2. Közösségi programokat szervez a diákönkormányzat.

A diákönkormányzat inkább segítő szerepkörben található. A diákönkormányzati tevékenységet segítő pedagógus személyében változás történt, aminek következtében változást várnak a diákönkormányzat tevékenységében is. (beszámolók, interjúk, bejárás)

inkább teljesül

2.7.3. A szülők a megfelelő kereteken belül részt vesznek a közösségfejlesztésben.

Nagyon jó a kapcsolat az SZMK-val, minden programban segítik az iskolát: Mikulás ajándékozás, farsangi bál szervezése, jutalomkönyvek, nyári táboroztatás, kirándulások szervezése. (beszámolók, interjúk)

teljesül

2.7.4. Bevonják a tanulókat, a szülőket és az intézmény dolgozóit a szervezeti és tanulási kultúrát fejlesztő intézkedések meghozatalába.

A folyamat szabályozottan és dokumentáltan történik. (vizsgált dokumentumok, különösen SZMSZ, interjúk) Az intézményben a diákoknak, szülőknek lehetőségük van arra, hogy bekapcsolódjanak az őket érintő döntések előkészítésébe, véleményt nyilvánítsanak, változásokat kezdeményezzenek. (vizsgált dokumentumok, SZMSZ, interjúk)

teljesül

2.7.5. A részvétellel, az intézmény működésébe való bevonódással és a diákok önszerveződésének lehetőségeivel a tanulók és a szülők elégedettek.

A szülők és diákok elégedettek az intézmény életében betöltött szerepükkel.(szülői interjú)

teljesül

**2. Személyiség- és közösségfejlesztés**

A tevékenységek értékelése:

A pedagógiai programban meghatározottaknak megfelelő személyiségfejlesztési feladatok megvalósulása.

megfelelő

A tanulók személyes és szociális képességeinek fejlesztése és nyomon követhetőségének megvalósulása.

kiemelkedő

A tanulók szociális hátrányainak enyhítésére kidolgozott rendszer működtetése.

kiemelkedő

A pedagógiai programmal összhangban lévő önálló tanulástámogatási gyakorlat megvalósítása.

kiemelkedő

A pedagógiai programmal összhangban álló egészséges és környezettudatos életmódra nevelés támogatása.

megfelelő

A pedagógiai programban megfogalmazott közösségfejlesztési feladatokkal összhangban lévő tanulói együttműködés támogatása.

megfelelő

A több szinten és eredményesen szerveződő közösségépítő programok megvalósulása.

kiemelkedő

Fejleszthető tevékenységek:

Az éves tervezés és megvalósítás dokumentumaiban a diákönkormányzati tevékenység hangsúlyosabb (DÖK munkaterv és beszámoló) megjelenítése, többszintű bevonása az iskola életébe., .

Kiemelkedő tevékenységek:

A több szinten és eredményesen szerveződő közösségépítő programok megvalósulása, a hagyományok ápolása, különösen a Kiss György naphoz kötődő, szélesebb körű közösségépítés. A tanulók szociális hátrányainak enyhítésére kidolgozott rendszer működtetése.

**3. Az intézményben folyó pedagógiai munkával összefüggő eredmények**

3.1. Milyen eredményességi mutatókat tartanak nyilván az intézményben?

3.1.1. Az intézmény pedagógiai programjának egyik prioritása a tanulás-tanítás eredményessége.

A tanulás-tanítás eredményessége kiemelten fontos szempontként jelenik meg az intézmény pedagógiai programjában. Általános célként szerepel: „Biztosítani készségeik, képességeik, ismereteik, jártasságaik érzelmi és akarati tulajdonságaik, műveltségük életkori sajátosságaiknak megfelelő tudatos fejlesztését.” (PP 3.o.)

teljesül

3.1.2. Az intézmény partnereinek bevonásával történik meg az intézményi működés szempontjából kulcsfontosságú sikertényező indikátorok azonosítása.

Az intézmény Pedagógiai programja tartalmazza az iskola külső kapcsolatait, együttműködését az iskolán kívüli intézményekkel, részletezik, hogyan történik ezen szervezetek bevonása az intézményi működés szempontjából kulcsfontosságú sikertényező indikátorok azonosításába. Az SZMSZ-ben is felsorolják a külső partnereket, s leírják az együttműködés tartalmát. (vizsgált dokumentumok, különösen: PP, SZMSZ, beszámolók, interjúk)

teljesül

3.1.3. Nyilvántartják és elemzik az intézményi eredményeket: kompetenciamérések eredményei, tanév végi eredmények – tantárgyra, 2 évre vonatkozóan, versenyeredmények: országos szint, vármegyei szint, tankerületi szint, települési szint, továbbtanulási mutatók, vizsgaeredmények, elismerések, lemorzsolódási mutatók (évismétlők, magántanulók, kimaradók, lemaradók), elégedettségmérés eredményei (szülő, pedagógus, tanuló), neveltségi mutatók. Stb.

A beszámolókból mindenki értesül is az eredményekről. A kompetenciamérések eredményeinek elemzése és értékelése különösen alapos és részletes.

teljesül

3.1.4. Az országos kompetenciamérésen az intézmény tanulóinak teljesítményszintje évek óta (a háttérváltozók figyelembevételével) emelkedik/a jó eredményt megtartják.

Az országos kompetenciamérésen az intézmény tanulóinak teljesítményszintje évek óta (a háttérváltozók figyelembevételével) azonos szinten tartják, néha kileng fel-, illetve lefelé is. Intézkedési tervet egyik évben sem kellett készíteniük.( interjúk)

teljesül

3.2. Milyen szervezeti eredményeket tud felmutatni az intézmény?

3.2.1. Az intézmény kiemelt nevelési céljaihoz kapcsolódó eredmények alakulása az elvártaknak megfelelő.

Az intézmény kiemelt nevelési céljaihoz kapcsolódó eredmények alakulása az elvártaknak megfelelő, bizonyítják ezt a különböző tantárgyak tanulmányi versenyein elért eredmények (pl.: Beszámoló 2021/22, 3. sz. melléklete), a sikeres nyelvvizsgák angol és német nyelvből (DSD nyelvvizsga; ELTE Origó Junior nyelvvizsga), továbbá a zeneiskolai vizsgák. (Beszámoló 2021/22, 12-13.o.)

teljesül

3.2.2. Az intézmény nevelési és oktatási célrendszeréhez kapcsolódóan kiemelt tárgyak oktatása eredményes, amely mérhető módon is dokumentálható (versenyeredmények, felvételi eredmények stb.).

Az év végi beszámolók tartalmazzák az adott munkaközösség tagjai által elért versenyeredményeket, az igazgató pedig az iskola átlagait, illetve eredményeit teszi nyilvánossá. A DSD nyelvvizsga is megvan a 8. évfolyam végére. A versenyeredmények, felvételi eredmények is az elvárásoknak megfelelően alakulnak. A szülőknek is vannak igényeik és elvárásaik, s ehhez mérten támogatóan állnak az iskola mellett. (beszámolók, interjúk)

teljesül

3.2.3. Az eredmények eléréséhez a munkatársak nagy többsége hozzájárul.

Az eredmények eléréséhez a munkatársak nagy többsége aktívan hozzájárul - pl. versenyeredmények, használható, gyakorlati tudásra való nevelés, az SNI-s, BTMN-es tanulók felzárkóztatása, hátránykompenzáció) együttműködésen alapuló pedagógiai munkát tükröz. (munkatervek, beszámolók, Továbbképzési terv, interjúk)

teljesül

3.2.4. Az intézmény rendelkezik valamilyen külső elismeréssel.

A Vöröskereszt bázisiskolája, 2022 óta Boldog Iskola címmel rendelkezik, 2023-ban a Xeropan program referenciaiskolája, valamint a PTE partnerintézménye lett. (beszámolók, interjúk)

teljesül

3.3. Hogyan hasznosítják a belső és külső mérési eredményeket?

3.3.1. Az intézmény vezetése gondoskodik a tanulási eredményességről szóló információk belső nyilvánosságáról.

Az intézmény vezetése gondoskodik a tanulási eredményességről szóló információk belső nyilvánosságáról. Évfolyamokra és tantárgyakra lebontott tanulmányi átlagokat, a vizsgaeredményeket, a kompetenciamérés eredményeit, azok elemzését, a versenyeredményeket a tanév végi beszámolók tartalmazzák. A nevelőtestület, a tanulók is kapnak tájékoztatást az itt végzett diákok továbbtanulásáról (beszámolók, interjú a pedagógusokkal).

teljesül

3.3.2. Az eredmények elemzése és a szükséges szakmai tanulságok levonása és visszacsatolása tantestületi feladat.

Szakmai munkaközösségek belső tudásmegosztással, hospitálásokkal, célok meghatározásával támogatják az eredményes oktatást, nevelést. Az eredmények elérése érdekében határozzák meg a képzési prioritásokat. (beszámolók, munkatervek, pedagógusinterjú)

teljesül

3.3.3. A belső és külső mérési eredmények felhasználásra kerülnek az intézményi önértékelés eljárásában.

A mérési eredményeket felhasználják az intézményi önértékelési eljárásban. (vezetői interjú, Intézményi önértékelés jegyzőkönyve)

teljesül

3.4. Hogyan kísérik figyelemmel a tanulók további tanulási útját?

3.4.1. A tanulókövetésnek kialakult rendje, eljárása van.

Az iskola papír alapon rögzíti és tartja nyilván a diákok iskolaválasztási irányát. Az iskolaválasztási sorrend módosítását is felvezeti. Rögzítik a központ matematika és magyar felvételin elért tanulói pontszámokat is. Ezen túl információt kapnak a középiskolai visszajelzések, és a diákok szóbeli tájékoztatás alapján a diákok középiskolai beiratkozásairól. Ennek azonban nincs írásban kimunkált és dokumentált rendje.

inkább teljesül

3.4.2. A tanulók további eredményeit felhasználja a pedagógiai munka fejlesztésére.

Diákjaikat felkészítik a továbbtanulásra (belső mérések, külső- és belső versenyeken való részvétellel stb.) Segítik őket a pályaválasztásban (pályaorientációs mérések, iskola és üzemlátogatások, pályaorientációs ankét és kiállítás a 8. évfolyam számára stb.) (vezetői és pedagógusi interjú)

inkább teljesül

**3. Az intézményben folyó pedagógiai munkával összefüggő eredmények**

A tevékenységek értékelése:

Az eredményességi mutatók nyilvántartása, az eredmények rendszeres elemzése és azok visszacsatolásának megvalósulása.

megfelelő

A kiemelt nevelési és oktatási célok elvárásainak megfelelő eredmények teljesülése.

kiemelkedő

A belső és külső mérési eredmények intézményi szintű közös elemzése, a szakmai tanulságok levonása és visszacsatolása.

megfelelő

Kidolgozott és gyakorlatban működő a tanulók tanulási útjának követése.

megfelelő

Fejleszthető tevékenységek:

Fejleszthető tevékenység nem került megállapításra, az eddig elért eredmények megtartása lehet célkitűzés.

Kiemelkedő tevékenységek:

Az intézmény partnereinek bevonásával történik meg az intézményi működés szempontjából kulcsfontosságú sikertényező indikátorok azonosítása. A belső mérések eredményei jók, ezekről korrekt információt adnak, meghatározzák a fejlesztéshez, változtatáshoz szükséges lépéseket. A kiemelt tantárgyak oktatásának mérhető, dokumentálható eredményei vannak.

**4. Belső kapcsolatok, együttműködés, kommunikáció**

4.1. Milyen pedagógus szakmai közösségek működnek az intézményben, melyek a fő tevékenységeik?

4.1.1. Az intézményben a különböző szakmai pedagóguscsoportok együttműködése jellemző (szakmai) munkaközösségek, egy osztályban tanító pedagógusok közössége, fejlesztő csoportok.

Az SZMSZ 7.3, 7.4., fejezetei által szabályozott módon a munkaközösségek szakmai segítséget adnak a nevelő-oktató munka tervezéséhez, szervezéséhez, az éves tervek kialakításához. A pedagógusok szakmai csoportjai maguk alakítják ki működési körüket, önálló munkaterv szerint dolgoznak. Az intézmény belső kapcsolatrendszerének középpontjában támogató szervezeti struktúra áll, amely a pedagógusok szakmai együttműködésén (négy munkaközösség - alsós, nyelvi, osztályfőnöki, művészeti) alapszik. A nevelő-oktató munka érdekében tervszerűen működő, folyamatos megújulásra képes, innovatív közösségek munkaközösségeket alakítottak ki. (SZMSZ, Munkatervek, Beszámolók, pedagógusinterjú)

teljesül

4.1.2. A pedagógusok szakmai csoportjai maguk alakítják ki működési körüket, önálló munkaterv szerint dolgoznak. A munkatervüket az intézményi célok figyelembevételével határozzák meg.

A munkaközösség alulról szerveződő módon, maga alakítja ki működési körét, önálló munkaterv szerint dolgozik, feladatait és jogait jogi szabályozók, valamint a belső stratégiai és operatív dokumentumok határozzák meg. Munkatervük az intézmény éves munkatervének részét képezik. Csoportok közötti együttműködésre is sor kerül az intézményben, amely tervezett és szervezett formában zajlik. (PP, SZMSZ, munkatervek, beszámolók, pedagógusi és vezetői interjúk)

teljesül

4.1.3. A szakmai közösségek vezetőinek hatás- és jogköre tisztázott.

Rögzítve az SZMSZ 7.4 fejezetében. Az iskola éves munkaterve a konkrét neveket is tartalmazza. (vizsgált dokumentumok, interjúk)

teljesül

4.1.4. Csoportok közötti együttműködésre is sor kerül az intézményben, amely tervezett és szervezett formában zajlik.

Csoportok közötti együttműködésre is sor kerül az intézményben. Rendezvények, programok, témahetek szervezése és lebonyolításakor a pedagógusok munkacsoportokat alakítanak, és tevékenyen részt vesznek a feladatok végrehajtásában. (Munkatervek, Beszámolók, Önértékelési jegyzőkönyv, vezetői- és pedagógusi interjú)

teljesül

4.1.5. Az intézmény vezetése támogatja, ösztönzi az intézményen belüli együttműködéseket, és az intézmény céljainak elérése érdekében támaszkodik a munkájukra.

Az intézmény vezetése támogatja, ösztönzi az intézményen belüli együttműködéseket, és az intézmény céljainak elérése érdekében támaszkodik a munkájukra. A munkaközösség-vezetőket bevonja a döntések előkészítésébe, az intézményi munka ellenőrzésébe. (SZMSZ, vezetői és pedagógus interjú)

teljesül

4.1.6. A munkaközösségek bevonásával történik a pedagógiai folyamatok megvalósításának ellenőrzése, értékelése.

Az intézmény vezetője - a munkaközösség-vezetők bevonásával - folyamatosan együttműködik kollégáival, irányítja, illetve koordinálja a folyamatos visszacsatolással történő ellenőrzés folyamatát. A tanulási eredményeket a munkaközösség-vezetőkkel szintén folyamatosan követik, elemzik. (SZMSZ, Önértékelési jegyzőkönyv, vezetői és pedagógusi interjú)

teljesül

4.1.7. A tanulók nevelése-oktatása érdekében a szakmai közösségek tevékenységén túl a pedagógusok kezdeményezően együttműködnek egymással és a pedagógiai munkát segítő szakemberekkel a felmerülő problémák megoldásában.

A szakmai közösségek tagjai kezdeményezően együttműködnek nemcsak egymással, hanem a pedagógiai asszisztensekkel, a gyógypedagógusokkal és a gyermekvédelmi szolgálat munkatársaival is. (igazgatói és munkaközösségi beszámolók, pedagógusi interjú)

teljesül

4.2. Hogyan történik a belső tudásmegosztás az intézményben?

4.2.1. Az intézményben magas színvonalú a szervezeti kultúra és a szakmai műhelymunka.

Az intézményben magas színvonalú a szervezeti kultúra, a programok, rendezvények szervezésének, lebonyolításának gördülékenysége, megvalósítása (pl. Kiss György-nap; „Láss! Beszélj! Tanulj!” német nyelvi-népismereti tábor Ausztriában; „Sommer Camp II.” hagyományőrző német nyelvi tábor stb.). Jógyakorlatok gyűjtésével, segítő belső ötletek átadásával valósulnak meg. A szakmai műhelymunkát elsősorban az újként bevezetett programokkal - pl. Xeropan idegen nyelv tanulását támogató program - tartanak, hogy átadják egymásnak a jó tapasztalatokat. (SZMSZ, pedagógusi interjú, munkaközösségi beszámolók)

teljesül

4.2.2. Az intézményben rendszeres, szervezett a belső továbbképzés, a jó gyakorlatok ismertetése, támogatása.

Az iskolavezetés támogat minden belső továbbképzést, ahol a kollégák egymással megoszthatják tapasztalataikat, a jó gyakorlataik (pl Werkstatt) folyamatosan működnek.

teljesül

4.2.3. A belső tudásmegosztás működtetésében a munkaközösségek komoly feladatot vállalnak.

A tudásmegosztásban a munkaközösségek aktív szerepet vállalnak: munkaközösségi foglalkozások (pl.: A drámapedagógia lehetőségei az osztályfőnöki órákon: Közösségépítő játékok, A boldogságóra program ismertetése, megismerése, Motivációs lehetőségek a tanításban stb. osztályfőnöki munkaközösségi foglalkozások), megbeszélések, közösen létrehozott feladatbankok formájában. (munkatervek, beszámolók,)

teljesül

4.3. Hogyan történik az információátadás az intézményben?

4.3.1. Kétirányú információáramlást támogató kommunikációs rendszert (eljárásrendet) alakítottak ki.

A kétirányú tudásmegosztás helyi színterei: szóbeli, személyes kapcsolat; tanári információs tábla; e-mail; közösségi oldal - honlap; facebook oldal, a KRÉTA felület. (munkaterv; vezetői interjú)

teljesül

4.3.2. Az intézményben rendszeres, szervezett és hatékony az információáramlás és a kommunikáció.

Az intézményben rendszeres, szervezett és hatékony az információáramlás és a kommunikáció. A kommunikációs csatornák közül mindegyiket használják: szóbeli pl. munkaértekezletek, megbeszélések; online pl. zárt FB-csoport és írásbeli pl. email, faliújság. (vezetői- és pedagógus interjú, bejárás)

teljesül

4.3.3. Az intézmény él az információátadás szóbeli, digitális és papíralapú eszközeivel.

Az intézmény a kommunikációs csatornák mindhárom fajtáját használja: iskola honlapja, Facebook csoport, e-mail, KRÉTA, hirdetmények, faliújság, plakát. (vezetői- és pedagógusi interjú)

teljesül

4.3.4. Az intézmény munkatársai számára biztosított a munkájukhoz szükséges információkhoz és ismeretekhez való hozzáférés.

Az intézmény munkatársai számára minden téren biztosított a munkájukhoz szükséges ismeretekhez való hozzáférés. Az időszerű feladatokról szóban és írásban is tájékoztatják a kollégákat. (Beszámolók, vezetői, pedagógusi interjú, bejárás) Minden értekezlet anyaga felkerül az intézmény zárt facebook-os csoportba, ez mindenki számára elérhető.

teljesül

4.3.5. Az értekezletek összehívása célszerűségi alapon történik, résztvevői a témában érdekeltek.

SZMSZ: alakuló értekezlet a tanév indításakor, tanévnyitó, tanévzáró értekezlet aktuálisan, félévi és év végi osztályozó konferencia, tájékoztató- és munkaértekezletek általában havi gyakorisággal, nevelési értekezlet évente egy alkalommal, szükség esetén rendkívüli értekezletet. A munkaközösség-vezetőkkel kibővített iskolavezetés havonta tart megbeszélést. (SZMSZ, interjúk)

teljesül

4.3.6. A munka értékelésével és elismerésével kapcsolatos információk szóban vagy írásban folyamatosan eljutnak a munkatársakhoz.

Jellemzően inkább szóban, de igyekeznek írásban is nyomot adni. Az írásban megjelenő versenyeredményeknél (iskolai honlapja, Szászvári Hírek helyi újság) mindig megtalálható a felkészítő tanár neve is. A beszámolók hozzák az iskolai élet különböző területein elért eredményeket, sikereket, így azok minden pedagógushoz eljutnak. (beszámolók, interjúk)

teljesül

**4. Belső kapcsolatok, együttműködés, kommunikáció**

A tevékenységek értékelése:

A pedagógusok többszintű együttműködésének és szakmai munkájuk intézményi célokkal összhangban történő megvalósulása.

megfelelő

Rendszeres, magas színvonalú belső tudásmegosztás.

kiemelkedő

Folyamatos és hatékony, több csatornán működő kommunikációs rendszer működése.

kiemelkedő

Fejleszthető tevékenységek:

A belső ellenőrzések tapasztalatainak írásbeli visszacsatolása.

Kiemelkedő tevékenységek:

Az intézményben magas színvonalú a szervezeti kultúra és a szakmai műhelymunka. A projektek megvalósításában szervezetten dolgoznak együtt a résztvevők. A közös rendezvények megkívánják a csoportok közötti konstruktív együttműködést. A versenyekre, rendezvényekre való felkészítés összehangoltan történik. Rendszeres és szervezett a belső továbbképzés, a jó gyakorlatok ismertetése, támogatása. Az intézményben rendszeres, szervezett és hatékony az információáramlás és a kommunikáció.

**5. Az intézmény külső kapcsolatai**

5.1. Melyek az intézmény legfontosabb partnerei?

5.1.1. Az intézmény pedagógiai programjával összhangban a vezetés irányításával megtörténik a külső partnerek azonosítása, köztük a kulcsfontosságú partnerek kijelölése.

Az intézmény sok partnerrel működik együtt. Kulcsfontosságúak a szászvári települési önkormányzat, a német önkormányzat és egyesület, a szülői munkaközösség és az iskolai alapítvány, mivel ezek a szervezetek erkölcsi, pályázati, anyagi és fizikai segítséget is nyújtanak az iskola nevelő-oktató munkájához. (Intézményi önértékelés jegyzőkönyve, vezetői interjú)

teljesül

5.1.2. A külső partnerek köre ismert az intézmény munkavállalói számára.

A külső partnerek köre dokumentált - még az intézményvezetői pályázat is részletezi-, így ismert az intézmény munkavállalói számára. (vizsgált dokumentumok, interjúk)

teljesül

5.2. Mi az egyes partneri kapcsolatok tartalma?

5.2.1. Az intézmény az azonosított partnerekkel kapcsolatos tevékenységekről tartalomleírással is rendelkezik.

A kapcsolattartás formái és rendje a Pedagógiai Programban és az SZMSZ-ben rögzítettek, az azonosított partnerekkel kapcsolatos együttműködés tartalmi leírása az éves beszámolókban megjelenik (pl.: Családsegítő és Gyermekjóléti Szolgálat, BVMPSZ Komlói Tagintézménye – Beszámoló 2021/22, 17.o.). (PP, SZMSZ, Beszámolók)

teljesül

5.2.2. Az intézmény terveinek elkészítése során megtörténik az érintett külső partnerekkel való egyeztetés.

Az SZMSZ tartalmazza a kiemelt külső partnerekkel való kapcsolattartás formáit és módjait. Az intézmény terveinek elkészítése során elsősorban a Pécsi Tankerületi Központtal, másodsorban a szülői munkaközösséggel egyeztet. (vizsgált dokumentumok, interjúk)

teljesül

5.2.3. Rendszeresen megtörténik a kiemelt kulcsfontosságú partnerek igényeinek, elégedettségének megismerése.

Folyamatos konzultáció zajlik a tervező munkánál a partneri igények megismerése céljából. Az interjúkból kiderül, hogy a szülők bármikor jelzéssel élhetnek a vezetőség felé. (Önértékelés, interjúk) Az elvárás teljesül, a fenntartóval, Szászvár Nagyközség Önkormányzatával és a szülői munkaközösséggel aktív a folyamat. (vezetői interjú)

teljesül

5.2.4. Rendszeres, kidolgozott és követhető az intézmény panaszkezelése.

Külön dokumentumban szabályozott az intézmény panaszkezelése.

teljesül

5.3. Hogyan kapnak tájékoztatást a partnerek az intézmény eredményeiről?

5.3.1. Az intézmény vezetése a jogszabályban előírt módon eleget tesz tájékoztatási kötelezettségeinek.

A tájékoztatási kötelezettség jogszabály - szintű betartása az SZMSZ-ben és a Pedagógiai Programban előírtak szerint történik. Az intézmény honlapján és közösségi oldalon keresztül is eleget tesz tájékoztatási kötelezettségének. (SZMSZ, PP, Beszámolók)

teljesül

5.3.2. Az intézmény a helyben szokásos módon tájékoztatja külső partereit (az információátadás szóbeli, digitális vagy papíralapú).

A külső partnerek tájékoztatására az intézmény mind a három csatornát rendszeresen használja. (vezetői interjú)

teljesül

5.3.3. A partnerek tájékoztatását és véleményezési lehetőségeinek biztosítását folyamatosan felülvizsgálják, visszacsatolják és fejlesztik.

Az interjúk alapján az elvárás teljesül, a partnerek tájékoztatása, és a visszacsatolás lehetősége biztosított. Az intézmény fontosnak tartja a külső partnerekre vonatkozó kapcsolati rendszerét, ezért azt megtervezi, kialakítja és eredményesen működteti. (Beszámolók, interjúk)

teljesül

5.4. Hogyan vesz részt az intézmény a közéletben (települési szint, járási/tankerületi szint, vármegyei szint, országos szint)?

5.4.1. Az intézmény részt vesz a különböző társadalmi, szakmai szervezetek munkájában és a helyi közéletben.

A helyi önkormányzat és az intézmény viszonya kiemelkedően jó. Az intézmény, mint a település egyetlen iskolája, a település ünnepi műsorait szolgáltatja, valamint a település rendezvényeinek résztvevői. A helyi közéletben való részvételük folyamatos és aktív. (Munkatervek, Beszámolók, interjúk)

teljesül

5.4.2. A pedagógusok és a tanulók részt vesznek a különböző helyi/regionális rendezvényeken.

A COVID19 - pandémia elmúltával a 2021/22-es tanévtől már több osztály részt vehetett a Lázár Ervin program által biztosított rendezvényeken, és az iskola tanulói és felkészítő pedagógusaik is sokféle versenyen szerepeltek szép sikereket elérve. (Beszámolók 3. sz. mellékletei Versenyeredmények a 2021/22-es, 2022/23-as tanévben) A pedagógusok közül többen tagjai a települési civil szervezeteknek, ahol aktívan részt vesznek a közösségi életben. Az intézmény részt vesz a települések rendezvényein, igény szerint műsort is ad. Legutóbb meseelőadásukkal szerepeltek több ízben és helyszínen. (Munkatervek, Beszámolók, interjúk)

teljesül

5.4.3. Az intézmény kiemelkedő szakmai és közéleti tevékenységét elismerik különböző helyi díjakkal, illetve az ezekre történő jelölésekkel.

A nagyközségben nincsen alapított díj, csak erkölcsi elismerés. (vezetői interjú)

inkább nem teljesül

5.4.4. Az intézmény a fenntartható fejlődés pedagógiájának megvalósítása érdekében együttműködik más intézményekkel, szervezetekkel is, támogatja a pedagógusok és tanulók részvételét olyan projektekben, amelyek erősítik a résztvevőkben a fenntartható fejlődés szemléletmódját.

Az alkalmazottak részesei az intézményi környezet fenntarthatósága biztosításának, az intézményben háztartási olaj, használt elem-gyűjtést végeznek, költséghatékony megoldásokban való aktív részvétellel biztosítják a fenntartható fejlődés kompetenciáinak fejlesztését (gumiabroncsból készített udvari játékok). Az elmúlt években rendszeresen tartottak papírgyűjtést. Minden héten más felsős osztály szed szemetet az iskolaudvaron. A diákok és a felnőttek figyelmét egyaránt fölhívják az energiával történő takarékoskodásra. (Intézményi Önértékelési jegyzőkönyv, vezetői interjú, bejárás)

teljesül

**5. Az intézmény külső kapcsolatai**

A tevékenységek értékelése:

A pedagógiai program céljainak megvalósítását támogató partneri kapcsolatok kialakítása.

kiemelkedő

A partnerekkel való együttműködés az intézményi dokumentumokban szabályozott.

megfelelő

A partnerek tájékoztatása rendszeres, szabályozott.

megfelelő

Az intézmény közéletben való részvétele nyomon követhető.

kiemelkedő

Fejleszthető tevékenységek:

Az elért eredmények megtartása.

Kiemelkedő tevékenységek:

A pedagógusok és a tanulók részvétele a különböző helyi és regionális rendezvényeken. Mind minőség, mind mennyiség tekintetében kiemelkedő az intézmény PR-tevékenysége.

**6. A pedagógiai működés feltételei**

6.1. Hogyan felel meg az infrastruktúra az intézmény képzési struktúrájának, pedagógiai értékeinek, céljainak?

6.1.1. Az intézmény rendszeresen felméri a pedagógiai program megvalósításához szükséges infrastruktúra meglétét, jelzi a hiányokat a fenntartó felé.

Az intézményi tárgyi környezet állapotának leírása, változása az éves munkatervekben és a beszámolókban nyomon követhető. Az intézmény rendszeresen felméri a szükségleteket, a működésükhöz szükséges infrastruktúrát, eszközöket, pályázatok útján igyekeznek biztosítani. A felmerült problémákat idejében jelzi a fenntartó számára. (munkatervek, beszámolók, vezetői interjú, bejárás)

teljesül

6.1.2. Az intézmény rendelkezik a belső infrastruktúra fejlesztésére vonatkozó intézkedési tervvel, amely figyelembe veszi az intézmény képzési struktúráját, a nevelőmunka feltételeit és pedagógiai céljait.

Az intézmény rendelkezik a belső infrastruktúra fejlesztésére vonatkozó intézkedési tervvel, amelyet meg is tekinthettünk.

teljesül

6.1.3. Az intézmény a fenntartható fejlődés szempontjait szem előtt tartva, az erőforrások tudatos, takarékos felhasználására törekszik, amellyel jó példát mutat a tanulók, a szülők és a külső partnerek felé.

„Az iskolában a környezeti nevelés során a következőkre törekszünk: ⎫ Tanulóink ismerjék meg és becsüljék meg az életformák gazdag változatosságát a természetben és a kultúrában. ⎫ Tanulják meg, hogy az erőforrásokat tudatosan, takarékosan és felelősségteljesen, megújulási képességükre tekintettel használják. „ (PP melléklet) Az iskola a takarékos felhasználás jegyében a fenntartói, önkormányzati támogatásból tervezetten és ütemezetten igyekszik pótolni az eszközeit, valamint fejleszteni az apróbb infrastrukturális szükségleteit. Az iskola dolgozói saját erőből is rendszeresen szépítik és rendezik az iskola környezetét (vezetői interjú; intézménybejárás). „ Környezettudatos életszemlélet kialakítása, erősítése a tanulóknál, környezetvédelem, a prevenciós tevékenységek erősítése, szelektív hulladékgyűjtés, használt elemek visszagyűjtése, madáretetés az udvaron, ültetett növények gondozása, papírgyűjtés verseny által” (munkaterv)

teljesül

6.2. Hogyan felel meg az intézményi tárgyi környezet a különleges bánásmódot igénylő tanulók nevelésének, oktatásának?

6.2.1. Az intézmény rendelkezik rendszeres igényfelmérésen alapuló intézkedési tervvel.

Nagyon jó a kapcsolat a külső-belső partnerekkel. Az igényeket az intézmény felméri, azonosítja és egyeztetnek a fenntartóval. Az stratégiai szempontokat figyelembe véve intézkedési terveket hoznak létre. (Beszámolók, vezetői interjú, bejárás)

teljesül

6.2.2. Arra törekszik, hogy az intézkedési tervnek megfelelő fejlesztés megtörténjen, és ehhez rendelkezésre állnak a megfelelő tárgyi eszközök.

Az intézmény rendelkezik fejlesztő szobával, ez eszközökkel jól felszerelt, itt saját gyógypedagógus foglalkozik az SNI-s és BTMN-es tanulókkal. A gyógytestnevelést saját pedagógus látja el, a foglalkozásokhoz biztosítják a külön gyógytestnevelésre alkalmas termet és a szükséges eszközöket. (intézmény bejárása, pedagógus interjú)

teljesül

6.3. Milyen a digitális eszközök kihasználtsága?

6.3.1. A pedagógusok a napi gyakorlatban alkalmazzák a digitális technológiát a tanítás-tanulás, az értékelés, a kommunikáció során.

Már a nem jelenléti oktatás előtt is a napi gyakorlatban alkalmazták az intézmény pedagógusai a digitális technológiát a tanítás-tanulás, az értékelés, a kommunikáció során. Mára teljesen megszokottá vált. Sajnos, az intézmény eszközparkja amortizálódik, és sem pályázati lehetőségek, sem fenntartói megoldás nem körvonalazódik. (interjúk, bejárás)

inkább teljesül

6.3.2. Az eszközök kihasználtsága, tanórán való alkalmazásuk nyomon követhető.

Az eszközök kihasználtsága, tanórán való alkalmazásuk nyomon követhető. A tanulók eszközparkjával párhuzamosan nem fejlesztik sem a pályázatok, sem a fenntartó a tanári-iskolai eszközparkot. (interjúk, bejárás)

inkább teljesül

6.3.3. Az intézmény biztosítja, hogy minden tanuló az egyéni igényeinek megfelelően hozzáférhessen a digitális tanulási technológiákhoz.

Az intézmény rendelkezik tabletekkel, de ezek elég elavultak. vannak órák, mikor az okos telefonjukkal dolgozhatnak a tanulók. (interjúk) Digitális kultúra órán kívül más órákon is használják az internetes lehetőségeket: LearningApps; KAHOOT!; Redmenta; Xeropan; NKP okoskönyvek; Zanza TV; mozaWeb; mozaMap; Genially stb. A tanulók otthonra is kapnak digitális kompetenciáikat fejlesztő feladatokat, pl. prezentáció, KAHOOT! feladat készítése. (Beszámolók, vezetői és pedagógusi interjú, bejárás)

teljesül

6.4. Hogyan felel meg a humánerőforrás az intézmény képzési struktúrájának, pedagógiai értékeinek, céljainak?

6.4.1. Az intézmény rendszeresen felméri a szükségleteket, reális képpel rendelkezik a nevelő-oktató munka humánerőforrás-szükségletéről.

A munkatervek és a beszámolók tartalmazzák a humánerőforrással kapcsolatos adatokat, megállapításokat. Az intézmény vezetése reális képpel rendelkezik a humánerőforrás szükségletről. (munkatervek, beszámolók, interjúk)

teljesül

6.4.2. A humánerőforrás szükségletben bekövetkező hiányt, a felmerült problémákat idejében jelzi a fenntartó számára.

A humánerőforrás szükségletben bekövetkező hiányt az igazgató a tankerület felé küldött félévi és év végi beszámolókban is jelzi a fenntartó számára. (igazgatói beszámolók)

teljesül

6.4.3. A pedagógiai munka megszervezésében, a feladatok elosztásában a szakértelem és az egyenletes terhelés kiemelt hangsúlyt kap.

Igyekeznek az elvárásnak megfelelni, de a kis létszám miatt ez nem mindig megvalósítható. (interjúk, beszámolók). Az intézményvezető és a helyettese az egyenletes terhelést figyelembe véve igyekeznek az intézményi feladatokat megosztani. (beszámoló, vezetői interjú)

inkább teljesül

6.4.4. A pedagógusok végzettsége, képzettsége megfelel a nevelő, oktató munka feltételeinek, az intézmény deklarált céljainak.

Az intézmény pedagógusai a nevelő, oktató munka feltételeinek, az intézmény deklarált céljainak megfelelő végzettséggel rendelkeznek, aktívak a továbbképzések, önképzés terén. A hiányzó humánerőforrást nyugdíjas pedagógusok alkalmazásával, áttanítással, valamint az órák belső átcsoportosításával igyekeznek megoldani. 2023 novemberétől – nyugdíjazás okán - nincs kémia szakos, a 7-8. évfolyamon nincs technika, rajz és ének szakos pedagógus. (Munkatervek, Beszámolók, vezetői és pedagógus interjúk, Intézményi önértékelés)

inkább teljesül

6.4.5. Az intézmény pedagógus továbbképzési programját az intézményi célok és szükségletek, az egyéni életpálya figyelembevételével alakították ki.

Az intézmény továbbképzési programja a törvényi előírásoknak megfelelően tartalmazza a pedagógusok továbbképzési kötelezettségét és tervezését. A Továbbképzési program elkészítése a munkatársak bevonásával, az intézményi szükségletek és az egyéni életpálya figyelembevételével történik. (Továbbképzési program, Önértékelési jegyzőkönyv)

teljesül

6.4.6. A pedagógusok nyitottak olyan új megközelítésekre, amelyek a digitális technológiák, a digitális pedagógia hatékony alkalmazását támogatják a tanulási eredmények elérése érdekében.

A pedagógusok többsége nyitott az új digitális technológiára és azok alkalmazására. a nyugdíjas kollégáknál ez egy kicsit nehézkesebb.(interjúk) a COVID alatt és óta akár autodidakta módon is, de folyamatosan igyekeznek az e téren való ismereteiket bővíteni. (interjúk)

teljesül

6.4.7. A vezetők felkészültek a pedagógiai munka irányításának, ellenőrzésének feladataira.

Az intézményvezető és helyettese, valamint a munkaközösség-vezetők is jól felkészült, rátermett szakemberek, rendelkeznek a vezetéshez szükséges végzettségekkel, tudással és tapasztalattal. (vezetői interjúk, KIR)

teljesül

6.5. Milyen szervezeti kultúrája van az intézménynek, milyen szervezetfejlesztési eljárásokat, módszereket alkalmaz?

6.5.1. Az intézmény vezetése személyesen és aktívan részt vesz a szervezeti és tanulási kultúra fejlesztésében.

Az SZMSZ –ben megfogalmazott feladatoknak megfelelően az intézmény vezetése személyesen és aktívan részt vesz a szervezeti és tanulási kultúra fejlesztésében. (SZMSZ, pedagógus interjú 18. 19. 20. kérdés) A vezető meghatározó személye az iskolának. Az intézményvezető és a helyettese a megtartott tanóráik révén személyesen is példát mutatnak a napi nevelő-oktató munkában. Az iskola vezetése támogatja a pályázatokon való részvételeket, melyek elősegítik a tanulási folyamatok támogatását. A napi feladatok elvégzése, megoldása során is számíthatnak a vezető támogatására, munkájára, ötleteire. (munkatervek; beszámolók; intézmény bejárás)

teljesül

6.5.2. Az intézmény szervezeti és tanulási kultúráját a közösen meghozott, elfogadott és betartott normák, szabályok jellemzik.

A döntések előkészítésébe, az iskolai dokumentumok elkészítésébe vagy módosításába, egy-egy új nevelési-oktatási program bevezetésébe az intézmény vezetése bevonja a munkaközösségeket, vagy akár az egész tantestületet, ahogy azt dokumentálták. (vizsgált dokumentumok, vezetői és pedagógus interjú)

teljesül

6.5.3. Az intézmény alkalmazotti közösségének munkájára, együttműködésére a magas szintű belső igényesség, hatékonyság jellemző.

Az intézmény alkalmazotti közössége összekovácsolódott, kis létszámú közösség, munkájára, együttműködésére a magas szintű belső igényesség, hatékonyság jellemző. (vizsgált dokumentumok, interjúk, bejárás)

teljesül

6.5.4. Az intézmény munkatársai gyűjtik és megosztják a jó tanulásszervezési és pedagógiai gyakorlatokat az intézményen belül és kívül.

Az intézmény munkatársai közös tárhelyen megosztják anyagainkat, az általuk készített taneszközöket, segédleteket. A párhuzamos osztályban tanító tanítók összedolgoznak, az alsós nevelők többször konzultálnak, a pedagógusoknak közös online csoportunk és tantestületi csoportunk is működik. A belső tudásmegosztást alkalmazzák a leggyakrabban, amire munkaközösségenként kerül sor. A kollégák megosztják egymás között a bevezetett programok tapasztalatait, pl. Xeropan nyelvtanulási program, a tanulók értékelésének alternatív lehetőségei... stb. (vezetői és pedagógusi interjú)

teljesül

6.6. Milyen az intézmény hagyományápoló, hagyományteremtő munkája?

6.6.1. Az intézmény számára fontosak a hagyományai, azok megjelennek az intézmény alapdokumentumaiban, tetten érhetők a szervezet működésében, és a nevelő-oktató munka részét képezik.

A munkatervek hónapokra lebontott programjába beépítésre kerülnek a PP-ben és az SZMSZ-ben szereplő hagyományos, évről évre visszatérő programok: pl. zeneiskolai koncertek, Márton-nap, karácsonyi készülődés, nemzeti ünnepek megtartása, HATÁRTALANUL! tanulmányi kirándulás stb. (SZMSZ, PP, Intézményi önértékelés jegyzőkönyve, vezetői interjú)

teljesül

6.6.2. Az intézményben dolgozók és külső partnereik ismerik és ápolják az intézmény múltját, hagyományait, nyitottak új hagyományok teremtésére.

SZMSZ 10. Az intézményi hagyományok ápolása. A dokumentum mindenki számára nyilvános. A beszámolókban olvasható a hagyományok ápolásának megvalósítása, s azok értékelése is. Helyi specialitás a minden évben megtartott Kiss György-nap rendezvény, mely megemlékezés az iskola névadójáról, s egyben közösségépítő nap nagyközségi szinten is. (vizsgált dokumentumok, különösen SZMSZ, munkatervek, beszámolók; interjúk, bejárás)

teljesül

6.7. Hogyan történik az intézményben a feladatmegosztás, felelősség- és hatáskörmegosztás?

6.7.1. A munkatársak felelősségének és hatáskörének meghatározása egyértelmű, az eredményekről rendszeresen beszámolnak.

Az SZMSZ-ben szabályozott a felelősség- és hatáskörök meghatározása/ a munkaköri leírásokban. Az SZMSZ tartalmazza a munkaköri leírás mintákat is. Munkatervekből egyértelműen kiderülnek a feladatok, felelősök, terhelésük. Az év végi beszámolók bizonyítják, hogy az éves munkaterv szerint dolgoznak, eredményeikről beszámolnak. (SZMSZ, beszámolók, vezetői interjú)

teljesül

6.7.2. A feladatmegosztás a szakértelem és az egyenletes terhelés alapján történik.

A pedagógusok szakértelmüknek megfelelő feladatokat végzik, az egyenletes terhelés többségében megvalósul. A vezető törekszik az egyenletes terhelés mellett a feladatok pontos delegálására, az elvárások egyértelmű meghatározására, s arra, hogy a „feladatok kiosztása ne váljék ad hoc jellegűvé”. (vezetői beszámoló; vezetői és pedagógus interjúk)

inkább teljesül

6.7.3. A felelősség és hatáskörök megfelelnek az intézmény helyi szabályozásában (SZMSZ) rögzítetteknek, és támogatják az adott feladat megvalósulását.

Az SZMSZ 4. fejezete tartalmazza az intézmény szervezeti felépítését, melyben a feladatmegosztás, a felelősség- és hatáskörmegosztás meghatározott. A munkaközösség-vezetők szerepe és hatásköre a 7.4. fejezetben olvasható. Az éves munkatervek tartalmazzák az egyes feladatok felelősét, megvalósításának határidejét, az éves ellenőrzési tervet. A dokumentumot minden nevelő elérheti az intézmény zárt csoportjában, továbbá megtalálható az iskola honlapján is. (Intézményi önértékelés jegyzőkönyve, 2.o.)

teljesül

6.8. Hogyan történik a munkatársak bevonása a döntés-előkészítésbe (és milyen témákban), valamint a fejlesztésekbe?

6.8.1. Folyamatosan megtörténik az egyének és csoportok döntés-előkészítésbe történő bevonása – képességük, szakértelmük és a jogszabályi előírások alapján.

A vezetőség támaszkodik a munkaközösségek és a nevelőtestület munkájára, ezért véleményüket is figyelembe veszik. Az éves munka tervezésénél, az év közben felmerülő feladatok megoldásába rendszeresen bevonja a szakmai munkaközösségeket a vezetőség a döntésbe. (Mindig kikérik a pedagógusok véleményét, szívesen veszik az észrevételeiket.) A nevelőtestület, a Szülői Szervezet és a DÖK jóváhagyásával legitimálják a szakmai dokumentumaikat. (SZMSZ, PP, intézményi önértékelés jegyzőkönyve, interjúk)

teljesül

6.8.2. Ennek rendje kialakított és dokumentált.

Az SZMSZ rögzíti az iskola munkavállalóinak, tanulóinak és partnereinek a véleményezési, javaslattevő jogkörüket, valamint az átadott hatásköröket. (PP; SZMSZ; a dokumentumok legitimációs záradéka)

teljesül

6.9. Milyen az intézmény innovációs gyakorlata?

6.9.1. Az intézmény munkatársai képességük, szakértelmük, érdeklődésük szerint javaslatokkal segítik a fejlesztést.

A pedagógusok egyéni javaslattal segítik az iskolavezetés munkáját. A vezető nyitott az újításokra, a pedagógusok javaslatait figyelembe veszi. A nevelőkkel folytatott beszélgetés alapján ők innovatívnak tartják magukat, ötleteikkel segítik a fejlesztést. (vezetői és pedagógusi interjú)

teljesül

6.9.2. Az intézmény lehetőségeket teremt az innovációt és a kreatív gondolkodást ösztönző műhelyfoglalkozásokra, fórumokra.

A tudásmegosztás alkalmai nevelési értekezleten, munkaközösségi foglalkozásokon, belső továbbképzés tartásával, egyéni beszámolók alapján, internetes megosztás segítségével, a „Szászi suli hírei” zártkörű facebook-os csoportban, munkaértekezleteken, helyben szervezett továbbképzéseken valósulnak meg. (pl. Bevezetés a Xeropan program használatába, CRV szemüveg a tanórán) (Intézményi önértékelés jegyzőkönyve, vezetői és pedagógusi interjúk)

teljesül

6.9.3. Az intézmény támogatja a pedagógusok nevelési-oktatási portálokon és szakmai szervezetekben történő együttműködését, amely segíti a szakmai fejlődésüket, a nevelési-tanítási-tanulási tartalmakhoz való hozzáférést és a digitális nevelési-tanulási technológiákkal kapcsolatos tudásuk, digitális kompetenciáik vagy digitális pedagógiai kompetenciáik fejlődését.

Az intézmény támogatja a pedagógusok nevelési-oktatási portálokon és szakmai szervezetekben történő együttműködését, amely segíti a szakmai fejlődésüket, a nevelési-tanítási-tanulási tartalmakhoz való hozzáférést és a digitális nevelési-tanulási technológiákkal kapcsolatos tudásuk, digitális kompetenciáik vagy digitális pedagógiai kompetenciáik fejlődését.(vezetői-, pedagógus interjúk)

teljesül

6.9.4. A jó gyakorlatok eredményeinek bemutatására, követésére, a digitális technológia által nyújtott lehetőségek alkalmazására nyitott a testület és az intézményvezetés.

Innovatív a nevelőtestület, szívesen próbálnak ki 1-1 új módszert (pl. Xeropan a nyelvtanításban), továbbadják a tapasztalatokat. (Intézményi önértékelés jegyzőkönyve, vezetői interjú)

teljesül

**6. A pedagógiai működés feltételei**

A tevékenységek értékelése:

Az intézmény képzési struktúrájának, pedagógiai értékeinek, céljainak megfelelő infrastruktúra biztosítása.

megfelelő

A különleges bánásmódot igénylő tanulók nevelésének, oktatásának megfelelő tárgyi környezet kialakítása.

kiemelkedő

Rendszeres és nyomon követhető a digitális eszközhasználat.

megfelelő

Átgondolt, tervezett, az intézmény pedagógiai értékeinek, céljainak megfelelő humánerőforrás-szükséglet biztosítása.

megfelelő

Magas szintű és hatékony szervezeti kultúra megléte jellemző.

kiemelkedő

Az intézmény hagyományápoló, hagyományteremtő tevékenysége megvalósul.

kiemelkedő

Szabályozott felelősség- és hatáskörmegosztás.

megfelelő

A munkatársak döntéselőkészítésbe való bevonása.

megfelelő

Innovációra nyitott szervezeti kultúra működése.

kiemelkedő

Fejleszthető tevékenységek:

A pedagógiai munka munkaerő-szükségletének biztosítása. A digitális tanulási technológiákhoz az IKT eszköztár korszerűsítése.

Kiemelkedő tevékenységek:

Az intézményben magas szintű, hatékony, az innovációkra nyitott szervezeti kultúra működik. A különleges bánásmódot igénylő tanulók nevelésének, oktatásának megfelelő tárgyi környezet kialakítása (fejlesztő szoba a gyógytestnevelésre alkalmas terem). Az intézmény hagyományápoló, hagyományteremtő tevékenysége.

**7. Az intézménytípusra vonatkozó nevelési, nevelési-oktatási irányelvben meghatározottak**

7.1. Hogyan jelennek meg a Kormány és a köznevelésért felelős miniszter által kiadott tantervi szabályozó dokumentumban meghatározott célok a pedagógiai programban?

7.1.1. Az intézmény pedagógiai programja koherens a Kormány és a köznevelésért felelős miniszter által kiadott tantervi szabályozó dokumentumban foglaltakkal.

Az intézmény a stratégiai céljainak megvalósulását folyamatosan nyomon követi, ciklikusan értékeli. A tartalmi szabályozók, a környezet változása, az intézményi eredmények ismeretében felülvizsgálta. Az intézmény napi gyakorlatában jelen van a folyamatos tájékozódás, elvárásoknak megfelelés. (PP, munkaterv, beszámolók, interjúk, bejárás)

teljesül

7.1.2. A pedagógiai program a jogszabályi és tartalmi elvárásokkal összhangban fogalmazza meg az intézmény sajátos nevelési-oktatási feladatait, céljait.

A Pedagógiai Program a jogszabályi tartalmi elvárásokkal összhangban van, tartalmazza az intézmény sajátosságait, feladatait, céljait. Az iskola kiemelt feladatának tekinti az integrált oktatást; kompetenciaalapú oktató-nevelő munkát, mindennapos testnevelést, határon túli magyarság megismerését – Határtalanul programot, Lázár Ervin programot, esélyegyenlőséget szolgáló intézkedéseket, az egészséges életmódra nevelést; stb.) Az intézményben jelen vannak a sajátos nevelési igényű, ill. hátrányos helyzetű tanulók is. A Pedagógiai Program a jogszabályoknak és a tartalmi elvárásoknak megfelelően részletezi a nevelő-oktató munka eszközeit, módszereit (vezetői interjú; pedagógus interjú)

teljesül

7.2. Hogyan történik a pedagógiai programban szereplő kiemelt stratégiai célok operacionalizálása, megvalósítása?

7.2.1. Az intézmény folyamatosan nyomon követi a pedagógiai programjában foglaltak megvalósulását.

Folyamatos a Pedagógiai Program megvalósulásának nyomon követése és értékelése. Ezek színterei elsősorban a nevelőtestületi értekezletek. A Pedagógiai Programon túl az éves munkatervben is nyomon követik az aktuális jogszabály-változásokat. Az ebből eredő, nevelést-oktatást érintő éves operatív feladatokat tervezik. (éves munkaterv) A tanév végi vezetői beszámolók többségében tartalmazzák a megvalósult programokat.

teljesül

7.2.2. Minden tanév tervezésekor megtörténik az intézmény tevékenységeinek terveinek ütemezése, ami az éves munkatervben és más fejlesztési, intézkedési tervekben rögzítésre is kerül.

A tanév kezdetekor az intézményi munkatervben történik meg a feladatok ütemezése, rögzítése, ami hónapokra lebontva tartalmazza a konkrét feladatokat, a felelősöket, (továbbképzések, versenynaptár, programterv, témahetek, fejlesztési, tanügyi, ellenőrzési feladatok / minősítés-önértékelés-tanfelügyelet/ pályázati tevékenységek stb. A munkatervek mellett a továbbképzési tervben (beiskolázási tervben) minden év március 15-ig rögzítésre kerül a pedagógusok továbbképzési szándéka, és az intézmény fejlesztési terveinek megfelelő továbbképzési elképzelések. (Pedagógiai Program, Továbbképzési program, munkatervek, vezetői interjú)

teljesül

7.2.3. A tervek nyilvánossága biztosított.

Az intézmény minden lehetséges infokommunikációs csatornát felhasznál, hogy a tervek nyilvánossága biztosított legyen. A stratégiai dokumentumok és tervek elérhetősége az intézményben szokásos csatornákon keresztül biztosított, továbbá az iskolai honlap is közzéteszi. (vezetői interjú, helyszíni bejárás, honlap)

teljesül

7.2.4. A tervekben (éves munkaterv, továbbképzési terv, ötéves intézkedési terv) jól követhetők a pedagógiai program kiemelt céljaira vonatkozó részcélok, feladatok, felelősök, a megvalósulást jelző eredménymutatók.

Az intézmény terveiben (éves munkaterv, továbbképzési terv, ötéves intézkedési terv) a Pedagógiai Program kiemelt céljaira vonatkozó részcélok, feladatok jól követhetők. Jól követhetők a megfogalmazott célokból következő feladatok, az elérhető célok, mérföldkövek, a megvalósult eredménymutatók. A munkatervekben a felelősök, feladatok konkrétan megfogalmazottak. A Továbbképzési Program tervezésekor figyelembe veszik a Pedagógiai Programban foglalt feladatokat és célokat. (Pedagógiai Program, Munkatervek, Beszámolók, Továbbképzési program)

teljesül

7.2.5. A képzési és fejlesztési tervek elkészítése az eredmények ismeretében, azokra épülve, annak érdekében történik, hogy a munkatársak szakmai tudása megfeleljen az intézmény jelenlegi és jövőbeli igényeinek, elvárásainak.

„Az 5 évre szóló továbbképzési program és a 2023/24-es tanévre készült beiskolázási terv a humánerőforrás gazdálkodás, az iskolai élet problémáinak és a nevelők érdekeinek - érdeklődésének figyelembevételével készült.” (Önértékelési jegyzőkönyv, vezetői interjú) A továbbképzéseket elsősorban a jogszabályok szerint, az intézményi céloknak megfelelően tervezik meg, de figyelembe veszik a pedagógusok az egyéni életpálya-terveit, érdeklődési körét, továbbfejlődési igényét is. (Továbbképzési program, munkatervek, beszámolók, vezetői interjú)

teljesül

7.2.6. A tanítási módszerek, a nevelő-oktató munkát támogató papír alapú és digitális tankönyvek, segédanyagok kiválasztása és alkalmazása rugalmasan, a pedagógiai prioritásokkal összhangban történik.

A Pedagógiai Program 2.2.3. fejezetében megfogalmazott célok és elvek mentén történik a tankönyvek, segédanyagok kiválasztása és alkalmazása, melynek fontos eleme a helyi tantervnek való megfelelés. A módszerek és tankönyvek kiválasztása igazodik az iskola kiemelt céljaihoz és a tanulócsoportok egyedi sajátosságaihoz. (pedagógiai program, interjú a vezetővel és a nevelőtestülettel)

teljesül

**7. Az intézménytípusra vonatkozó nevelési, nevelési-oktatási irányelvben meghatározottak**

A tevékenységek értékelése:

A Kormány és a köznevelésért felelős miniszter által kiadott tantervi szabályozó dokumentumban meghatározott célok és a pedagógiai program összhangja.

megfelelő

Az intézményi tervezési dokumentumok alapja a pedagógiai programban szereplő kiemelt stratégiai célok megvalósítása.

kiemelkedő

Fejleszthető tevékenységek:

A legutolsó jogszabályi változásokkal való harmonizálás mielőbbi befejezése. Az eddig elért eredmények, a jó gyakorlatok megtartása.

Kiemelkedő tevékenységek:

Az intézményi dokumentumok egységes szerkezete, felépítése a jogszabályi háttér alapján. A pedagógiai programban szereplő kiemelt stratégiai célok megvalósításának minősége a szülők által is elismert és értékelt. Nyitottak az új módszerekre.